prof. JUDr. **Marek Šmid**, PhD. (\* 19. február 1960, Bratislava) je slovenský právnik a vysokoškolský pedagóg. Od augusta 2010 pôsobil rok ako dekan Právnickej fakulty Trnavskej univerzity, v rokoch 2011 – 2019 pôsobil ako rektor Trnavskej univerzity a od júna 2022 je dekanom Teologickej fakulty Trnavskej univerzity so sídlom v Bratislave. V auguste 2020 bol zvolený do predsedníctva KDH.

Životopis
---------

Narodil sa v Bratislave. V roku 1983 úspešne ukončil štúdium práva na Právnickej fakulte Univerzity Komenského v Bratislave. V roku 1985 zložil rigoróznu skúšku a získal titul doktor práv (JUDr.). V roku 1989 sa stal členom Parlamentnej vyšetrovacej komisie pre objasnenie udalostí zásahu polície na Hviezdoslavovom námestí v Bratislave 25. marca 1988. V rovnakom roku nastúpil na Generálnu prokuratúru ako prokurátor. Od roku 1991 začal externe pôsobiť na Právnickej fakulte Univerzity Komenského ako pedagóg. Následne v roku 1992 úspešne absolvoval justičnú skúšku. V tomto roku sa tiež podieľal na vzniku Trnavskej univerzity ako právny poradca, pričom tu začal pôsobiť aj ako vysokoškolský pedagóg. V roku 1993 sa na jeden rok stal prodekanom na Filozofickej fakulte Trnavskej univerzity (vtedajšej fakulty humanistiky). 

V roku 1996 získal na titul doktor (PhD.) v odbore teória štátu a práva. O rok neskôr habilitoval na docenta odbore sociálna práca na Fakulte zdravotníctva a sociálnej práce Trnavskej univerzity (vtedy Fakulta ošetrovateľstva a sociálnej práce). V rovnakom roku sa stal prorektorom Trnavskej univerzity. V roku 1998 sa podieľal na založení Právnickej fakulty tejto univerzity. 

V roku 2004 sa stal vedúcim Katedry medzinárodného práva a európskeho práva na trnavskej právnickej fakulte. V roku 2005 sa stal docentom v odbore ústavné právo na Právnickej fakulte Trnavskej univerzity. V roku 2006 ho prezident Ivan Gašparovič vymenoval za profesora v odbore ústavné právo. O dva roky neskôr sa na Trnavskej univerzite stal riaditeľom Ústavu pre právne otázky náboženskej slobody. 1. augusta 2010 sa stal dekanom Právnickej fakulty Trnavskej univerzity. 10. februára 2011 bol zvolený za rektora Trnavskej univerzity. Keďže však časť členov akademického senátu nemala mať v čase voľby platný mandát, bola jeho voľba spochybnená. Prezident Gašparovič ho tak za rektora vymenoval až 22. augusta 2011.

V rokoch 2014-2018 pôsobil ako viceprezident, neskôr (2018-2019) ako prezident Slovenskej rektorskej komisie. Od roku 2020 je predsedom odvolacej komisie Slovenskej akreditačnej agentúry.

V stredu 1. júna 2022 bol vymenovaný za dekana Teologickej fakulty Trnavskej univerzity so sídlom v Bratislave.

Pôsobil taktiež ako člen Legislatívnej rady vlády SR, či v službách Ministerstva zahraničných vecí a európskych záležitostí na rôznych postoch. Je tiež členom Slovenskej advokátskej komory. Je podpredseda Nadácie Štefana Lubyho. Získal viacero významných medzinárodných ocenení.

Publikačná činnosť
------------------

* M. Šmid *Tvorba a interpretácia práva v Kanade*, 1996
* M. Šmid, M. Moravčíková *Clara pacta - Boni amici*, 2009
* M. Šmid *Z hlbín rektorovej duše,* 2020

Referencie
----------

1. ↑   *ŽIVOTOPIS* [online]. truni.sk, [cit. 2017-12-18]. Dostupné online.
2. ↑   *Rektor Trnavskej univerzity sa dočkal vymenovania* [online]. webnoviny.sk, [cit. 2017-12-18]. Dostupné online.
3. ↑   *Prezídium SRK* [online]. srk.sk, [cit. 2017-12-18]. Dostupné online. Archivované 2017-12-26 z originálu.
4. ↑   *Bývalý rektor TU sa stal predsedom odvolacej komisie Slovenskej akreditačnej agentúry | Trnavská univerzita v Trnave | TRUNI* [online]. www.truni.sk, [cit. 2022-06-02]. Dostupné online.
5. ↑  TERAZ.SK. *Nový dekan teologickej fakulty TU je bývalý rektor Marek Šmid* [online]. TERAZ.sk, 2022-06-01, [cit. 2022-06-02]. Dostupné online.
6. ↑   *Novým dekanom teologickej fakulty sa stal profesor Marek Šmid | Trnavská univerzita v Trnave | TRUNI* [online]. www.truni.sk, [cit. 2022-06-02]. Dostupné online.
7. ↑   *História dekanov* [online]. truni.sk, [cit. 2017-12-18]. Dostupné online.

Zdroje
------

* Životopis Mareka Šmida

| * z
* d
* u
Rektori Trnavskej univerzity |
| --- |
| 
* Anton Hajduk (1992 – 1996)
* Ladislav Šoltés (1997 – 2000)
* Peter Blaho (2000 – 2007)
* Martin Mišút (2007 – 2011)
* Marek Šmid (2011 – 2019)
* René Bílik (2019 – súčasnosť)

 |

Autoritné údaje: * ISNI: 0000 0004 3466 5449
* LCCN: n2002114197
* NK ČR: jo2014821914
* VIAF: 308775878
* WorldCat: lccn-n2002114197